b"\n_START_ARTICLE_\nCasa Jaime Moysi\n_START_SECTION_\nDescripci\xc3\xb3\n_START_PARAGRAPH_\nUbicada al districte de l'Eixample, la Casa Jaume Moysi es troba a l'illa de cases delimitada per la Rambla de Catalunya, la Gran Via de les Corts Catalanes i els carrers de Balmes i de la Diputaci\xc3\xb3. Aquest edifici entre mitgeres disposa d'una fa\xc3\xa7ana afrontada a la Rambla Catalunya, des d'on es produeix el seu acc\xc3\xa9s, i una fa\xc3\xa7ana de vidre afrontada al pati posterior elevat a l'interior de l'illa de cases._NEWLINE_De planta rectangular, l'estructura en al\xc3\xa7at d'aquesta casa de ve\xc3\xafns compr\xc3\xa8n planta baixa, principal (destinat als promotors), dos pisos, \xc3\xa0tic i terrat. L'acc\xc3\xa9s principal d\xc3\xb3na pas a dos vest\xc3\xadbuls lligats per mitj\xc3\xa0 de graons a un celobert central rectangular d'angles arrodonits. En aquest celobert cobert per una claraboia sorgeix una escala que, salvant el desnivell d'un semisoterrani aparent nom\xc3\xa9s a la part posterior de l'edifici, d\xc3\xb3na pas a la caixa de l'escala de ve\xc3\xafns, en el forat de la qual s'hi troba l'ascensor._NEWLINE_La fa\xc3\xa7ana de la casa, d'estil ecl\xc3\xa8ctic, estructura les seves obertures en eixos verticals i horitzontals de ritme regular. La planta baixa s'obre al carrer per mitj\xc3\xa0 de grans portals de pedra allindanats i emmarcats per pilars amb un tractament volum\xc3\xa8tric molt aparat\xc3\xb3s a base faixes, pilastres i perm\xc3\xb2dols en forma de columnelles de regust medievalitzant. Els grans pilars de planta baixa serveixen de basament del balc\xc3\xb3 corregut que enfaixa tota la fa\xc3\xa7ana. Aquest balc\xc3\xb3 destaca pel seu treball en fosa, amb barrots en forma de balustre. A partir del pis principal l'edifici estructura la fa\xc3\xa7ana en un cos central format per tres eixos verticals d'obertures flanquejat per dos cossos laterals d'un sol eix vertical d'obertures. Totes les obertures de dita fa\xc3\xa7ana consisteixen en balcons allindanats i flanquejats per pilastres. L'element m\xc3\xa9s fignificatiu de la fa\xc3\xa7ana, per\xc3\xb2, \xc3\xa9s la tribuna del pis principal, una estructura de forja i vidre amb els angles arrodonits i un gran arc central cobert amb una teuladeta semicil\xc3\xadndrica d'escates de cer\xc3\xa0mica vidrada. Unes llargues pilastres decorades a base de puntes de diamant abracen cadascun d'aquests pisos i, al mateix temps, serveixen de basalment visual al gran balc\xc3\xb3 corregut de l'\xc3\xa0tic, que presenta les mateixes caracter\xc3\xadstiques formals que el balc\xc3\xb3 del principal, afegint un joc d'entrants i sortints. L'\xc3\xa0tic \xc3\xa9s rematat per una singular cornisa p\xc3\xa8tria a base de perm\xc3\xb2dols esculpits i que malauradament ha perdut la cresteria i els gerros que retallaven la seva silueta superior._NEWLINE_Els vest\xc3\xadbuls i el celobert central conformen l'espai que centralitza les estances dels diversos pisos que conformen l'immoble. A trav\xc3\xa9s de la porta principal s'accedeix a dos vest\xc3\xadbuls alineats de caracter\xc3\xadstiques formals id\xc3\xa8ntiques: terres de marbre blanc, negre i vermell, paraments revestits imitant carreus petris al trencajunt i, sobretot, forjats de fusta sostinguts per uns grans perm\xc3\xb2dols de fusta tallada en forma de dracs sobremuntats de grans volutes. Aquests vest\xc3\xadbuls menen al celobert, un espai de planta rectangular amb els angles arrodonits i revestit amb esgrafiats. En aquest espai s'hi localitzen les diferents obertures dels immobles, consistents en grans finestres allindanades amb mainells de fosa i tancades amb vidres esmerilats. En el celobert hi destaca, per\xc3\xb2, el primer tram de l'escala, a base de graons de marbre blanc i una barana esglaonada de ferro forjat i passamans de fusta. Aquesta escala salva el desnivell excavat per a donar il\xc2\xb7luminaci\xc3\xb3 al semisoterrani com si es tract\xc3\xa9s d'un pont llevad\xc3\xads i, al mateix temps, d\xc3\xb3na acc\xc3\xa9s a la caixa de l'escala de ve\xc3\xafns. Dins la caixa d'escala es conserva l'ascensor de fusta original, datat el 1902.\n_START_SECTION_\nHist\xc3\xb2ria\n_START_PARAGRAPH_\nL'edifici fou bastit per l'arquitecte Manuel Comas i Thos entre els anys 1893 i 1895 per a la fam\xc3\xadlia de Jaume Moysi. L'any 1902 es col\xc2\xb7loc\xc3\xa0 l'ascensor de l'escala, un exemplar original construit per Cardellach amb fusta de caoba cubana. En l'actualitat l'edifici pertany a la fam\xc3\xadlia Bala\xc3\xb1\xc3\xa1, propiet\xc3\xa0ria aix\xc3\xad mateix del Teatre Club Coliseum ubicat a la planta baixa i soterrani de l'edifici."